**„Urbo“ bankas: Kinijoje sandorių nevykdome, sankcijų įvedimas banko kasdienei veiklai ir paslaugų kokybei įtakos neturės**

**Viešoje erdvėje pasirodžius pranešimams apie galimai Kinijos įvestas sankcijas Lietuvos kapitalo „Urbo“ bankui, bankas nedelsdamas kreipėsi į Lietuvos banką bei į Užsienio reikalų ministeriją (URM).**

„Prašome rinkos priežiūros ir kitų valstybės institucijų operatyvaus įsitraukimo siekiant išsiaiškinti realią situaciją. Iki šios naujienos, apie kurią sužinojome iš viešosios erdvės, jokių užuominų, jokių perspėjimų ar signalų iš Kinijos oficialių ar neoficialių institucijų ar kitų šaltinių nebuvome gavę", – sako „Urbo“ banko administracijos vadovas Marius Arlauskas.

„Urbo“ bankas yra Lietuvos kapitalo bankas, didžioji banko verslo ir privačių klientų dalis yra Lietuvos rezidentai.

„Mūsų bankas Kinijoje finansinių sandorių nevykdo ir neturi jokių verslo ryšių su šios valstybės asmenimis ar organizacijomis. Kadangi neturime jokių verslo partnerysčių su Kinijos fiziniais ir juridiniais asmenimis, sankcijų įvedimas neturės jokios įtakos „Urbo“ banko veiklai ir riziką ribojančių normatyvų vykdymui“, – sako M. Arlauskas.

Tiek fizinių, tiek juridinių asmenų, besinaudojančių „Urbo“ banko paslaugomis, pavedimų kiekis į Kinijos finansinių įstaigų klientų sąskaitas sudaro nereikšmingą dalį nuo bendro banko atliekamų pavedimų skaičiaus.

„Klientai bei visuomenė gali išlikti ramūs. Šiuo metu banko kasdienei veiklai bei paslaugų teikimui pranešimas apie įvestas sankcijas neturi jokios įtakos“, – sako M. Arlauskas.

**Daugiau informacijos:**Mindaugas Maigys

„Urbo“ banko vyr. rinkodaros projektų vadovas  
+370 694 42565

media@urbo.lt